โครงการคนละครึ่ง ระยะที่ 3 รีบใช้สิทธิให้ครบก่อนสิ้นสุดโครงการ 31 ธันวาคมนี้
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยความคืบหน้าโครงการคนละครึ่ง ระยะที่ 3 (ข้อมูล ณ วันที่ 16 ธ.ค.64) มีผู้ใช้สิทธิสะสมจำนวน 26.3 ล้านราย จากผู้ได้รับสิทธิจำนวน 27.98 ล้านราย ยอดการใช้จ่ายสะสมรวม 204,325 ล้านบาท แบ่งเป็นเงินที่ประชาชนจ่ายสะสม 103,901.1 ล้านบาท และรัฐร่วมจ่ายสะสม 100,423.9 ล้านบาท โดยร้านอาหารและเครื่องดื่ม มียอดใช้จ่ายมากที่สุด รองลงมา ได้แก่ ร้านค้าทั่วไป ร้านธงฟ้า ร้าน OTOP ร้านบริการ และกิจการขนส่งสาธารณะ ขณะที่โครงการยิ่งใช้ยิ่งได้ มีประชาชนผู้ใช้สิทธิสะสม จำนวน 91,952 ราย จากผู้ได้รับสิทธิจำนวนกว่า 4.9 แสนราย ยอดใช้จ่ายสะสมส่วนประชาชนรวม 3,789 ล้านบาท มูลค่าการใช้จ่ายสะสมส่วน e-Voucher 286.6 ล้านบาท สำหรับการใช้จ่ายผ่านฟู้ดเดลิเวอรี่แพลตฟอร์ม ล่าสุด (17 ธ.ค. 64 เวลา 08.00 น.) โครงการคนละครึ่ง ระยะที่ 3 มีการใช้จ่ายสะสมประมาณ 3,181 ล้านบาท ส่วนโครงการยิ่งใช้ยิ่งได้ มีการใช้จ่ายสะสม ประมาณ 2.39 ล้านบาท โดยมีผู้ประกอบการเข้าร่วมให้บริการ ผ่านฟู้ดเดลิเวอรี่แพลตฟอร์ม จำนวนประมาณ 80,000 รายโฆษกกระทรวงการคลัง กล่าวย้ำว่า ขอให้ประชาชนเร่งการใช้จ่ายทั้งสองโครงการ เนื่องจากจะสิ้นสุดโครงการในวันที่ 31 ธันวาคม 2564 ซึ่งขณะนี้ โครงการคนละครึ่ง ระยะที่ 3 มีจำนวนผู้ใช้สิทธิครบ 4,500 บาท แล้วกว่า 6.5 ล้านคน ขอเชิญชวนให้ประชาชนที่ยังมีวงเงินคงเหลือเร่งการใช้จ่ายให้ครบก่อนสิ้นสุดโครงการ หากพ้นกำหนดดังกล่าว จะไม่สามารถใช้สิทธิวงเงินที่เหลือได้อีก